《济上太白楼作》
明代·梁有誉

天寒霜雪繁，日没城上楼。楼中谪仙人，玉立横清秋。

金龟换美酒，醉脱鹔鹴裘。玩弄青玉麈，长揖谢王侯。

我来千载后，万壑风飕飕。闻昔有丹凤，不与凡鸟俦。

朝食玉山禾，夕宿昆崙丘。衔图将献谁，鸣声锵琳球。

始知空田雀，饮啄徒啁啾。营营嗤青蝇，楚楚叹蜉蝣。

请看黄河水，滔滔万古流。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。